google/wiki40b huggingface dataset:
מרצ'לה (סדרה)

עונה 1

מרצ'לה באקלנד (אנה פריל), לשעבר בלשית במשטרת המטרופולין של לונדון, מחליטה לחזור לעבודה אחרי שבעלה מזה 15 שנים, ג'ייסון (ניקולס פינוק), מודיע בפתאומיות שהוא עוזב אותה, באופן אירוני, לאחר שעזבה את עבודתה לבקשתו. מרצ'לה מחדשת את החקירה שלה לגבי שלושה מעשי רצח משנת 2005, כאשר נראה שהרוצח הסדרתי האחראי להם חזר. ללא ידיעתו של ג'ייסון, מרצ'לה חווה אפיזודות דיסאסוציאטיביות. מרצ'לה מתחילה לחשוש שהיא עצמה אולי מעורבת כאשר גרייס, האישה עמה מנהל ג'ייסון רומן, נרצחת.

עונה 2

מרצ'לה חוקרת רוצח סדרתי של ילדים, ובמהלך חקירתה נתקלת בפדופיל, מיליונר יהיר, כוכב רוק משנות ה-1970, וסמלים מוזרים הקשורים לכישוף. בעלה המנוכר ג'ייסון מודיע על אירוסיו לאחות הגמילה שלו, אף על פי שהגירושים שלהם עדיין לא סופיים, ומעמיד את ילדיהם באמצע מאבק משמורת שמסלים במהרה. האפיסודות של מרצ'לה ממשיכות, והיא מתייעצת עם פסיכולוג כדי שיעזור לה לזכור מה קרה בתקופות השיכחה שלה.
ליאת פולוצקי

תולדות חיים

פולוצקי נולדה בירושלים בתם הבכורה של שלום שפירא ושל הסופרת והמשוררת דבורה שפירא לבית אלבום (דשא"ל). דור שביעי בארץ מצד אמה ודור שלישי מצד אביה. פולוצקי נולדה לאחר שנות עקרות רבות בגינן התעמק אביה בספרי קבלה, הגות ורפואה אלטרנטיבית ולבסוף חזר בתשובה. פולוצקי למדה הן בבתי ספר ממלכתיים והן בבתי ספר ממלכתיים דתיים (גמנסיה רחביה, אוולינה דה רוטשילד, הדסים). שנות הילדות החצויות בין אם, בת רב (נפתלי אלבום) שחזרה בשאלה ובין אב בין למשפחה חילונית שחזרה בתשובה, השפיעו רבות לא רק על חינוכה אלא גם על התעניינותיה ויצירתה העתידית. כשפולוצקי הייתה בת שש ואחותה הצעירה בת ארבע נפרדו הוריה. שתי הבנות עברו לחסותה הבלעדית של האם ואילו אביה עבר לבני ברק. נישא שנית לאישה חרדית, לא יצר קשר עם משפחתו החילונית והתפרסם שם כ"הצדיק הנסתר רבי שלום שפירא" עד למותו מתאונה ביתית והוא בן 64.
בשנת 1962 לאחר השירות הצבאי, פולוצקי החלה את לימודיה במגמה לגרפיקה באקדמיה לאמנות בצלאל, ולימים כשנפתחה המחלקה לאומנות עברה ללמוד שם. בשנים 1966–1968 למדה בסמינר למורים ע"ש דוד ילין וקיבלה תעודת הוראה בציור. החל משנת 1970 למדה באוניברסיטה העברית בירושלים. בשנת 1972 סיימה תואר ראשון בחינוך ובתולדות האומנות, בשנת 1973 קיבלה תעודת הוראה, בשנת 1976 סיימה תואר שני בפסיכולוגיה חינוכית ובשנת 1998 סיימה תואר שלישי בחינוך.
עיסוקים: פולוצקי לימדה כמה שנים ציור בבתי ספר יסודיים ותיכוניים ולאחר סיום לימודי התואר שני בפסיכולוגיה חינוכית, עבדה מספר שנים באיתור מחוננים בשרות הפסיכולוגי-חינוכי בירושלים, ובהמשך עזרה לפתח את המחלקה לאיתור מחוננים במכון הנרייטה סאלד ועמדה בראשה למשך למעלה מעשר שנים. במקביל לעבודתה בנושא המחוננים, הקימה משפחה והמשיכה לצייר, ליצור ולערוך תערוכות. בשנת 2006 המליץ משרד החינוך לשלוח אותה למרכז הבינלאומי לאמנות (הסיטה) למשך חצי שנה.
ציוריה המופשטים למחצה צופנים בתוכם מיסטיקה מיוחדת עליה גדלה ומאופיינים בכך שלעיתים לא די במבט אחד כדי להבינם שכן רב בהם הנסתר על הנגלה. הנושאים בהן פולוצקי עוסקת נעים על קו בו נמצאת אהבת הארץ והטבע בצדו האחד ובין התייחסות לסיפורי התנ"ך ולמסורת מהצד השני.
ציוריה הוצגו בתערוכות רבות, בישראל ומחוץ לה ונמצאים באוספי אמנות בישראל ומחוצה לה. כמו כן, משמשות עבודותיה לעיטור מבני ציבור בישראל.
פולוצקי פירסמה גם ספרים שכתבה ואיירה וכיום היא ממשיכה ליצור בביתה שבירושלים.
נשואה ואם לשלושה בנים.
אמריקה (להקה)

פעילות

הלהקה הוקמה בלונדון על ידי שלושת מייסדיה שהיו בנים לאנשי חיל האוויר של ארצות הברית בעת שהוצבו בבריטניה. הלהקה הצליחה במהירות, וכבר ב־25 במרץ 1972 הגיע הלהיט הראשון שלהם "A Horse with No Name" (סוס ללא שם) לראש מצעד הפזמונים בילבורד הוט 100 ועמד שלושה שבועות בראשו. בשנת 1973 זכו בפרס הגראמי בקטגוריית "תגלית השנה".
הצלחתם נמשכה לאורך כל שנות השבעים ועוד כמה מהשירים הידועים ביותר שלהם הם: "Sister Golden Hair" ("אחות זהובת שיער", אשר גם הגיע למקום הראשון במצעד), "Ventura Highway" ,"Tin Man" ,"Daisy Jane" וְ־"Lonely People" (אנשים בודדים).
ג'ורג' מרטין הפיק שבעה מן האלבומים שלהם, וכמעט כל אלבומיהם הגיעו למעמד של זהב או פלטינה.
דן פיק עזב את הלהקה 1977 כדי לפתוח קריירת סולו, אבל בקלי ובאנל חזרו לראש מצעדי הפזמונים כצמד עם השיר "You Can Do Magic" בשנת 1982. לאורך השנים הם המשיכו להופיע וליצור כצמד, ובלווי נגנים אורחים הקליטו עוד כמה וכמה אלבומים שהצליחו פחות. עם זאת, הם המשיכו להופיע הרבה ושמרו על קהל מעריצים. ב-2007 הוציאו אלבום משמעותי נוסף בשם "Here and Now" שזכה לתשומת לב תקשורתית. ב-2009 יצא אלבום ההופעה " Live in Wildwood Springs".
ב-7 באוגוסט 2014 "אמריקה" היו אמורים להגיע לראשונה לישראל ולהופיע באמפיפארק רעננה, אך עקב מבצע צוק איתן התבטלה ההופעה בישראל. כ-4 שנים לאחר הביטול, ההרכב הופיע לראשונה בישראל, ב-9 באוקטובר 2018 באמפי קיסריה.
צ'יטי צ'יטי בנג בנג

עלילת הסרט

קראקטקוס פוטס הוא מדען, הממציא המצאות שונות ומשונות במוסך ביתו. הוא אב לשני ילדים, ג'מימה וג'רמי. לאחר שהילדים כמעט נדרסים על ידי טרולי סקרמפשס, היא נכנסת לחייהם. פוטס קונה גרוטאה ומסתגר עמה במוסך ביתו. לאחר מספר ימים, יוצא פוטס עם המכונית המשופצת המסוגלת לשוט ולעוף. שמה של המכונית נובע מן הקול שמשמיע המנוע שלה. פוטס, ילדיו וטרולי מבלים בחוף הים כאשר סיפור שמספר פוטס הופך למציאות: שליט וולגריה מנסה להשיג את המכונית. לאחר שאביו של פוטס נחטף, מגיעה כל המשפחה לוולגריה. הילדים נחטפים כיוון שהמלך אוסר על נוכחות ילדים בממלכה. פוטס וטרולי מנסים להציל את הילדים ואת המכונית ולהשיב את הילדים המתחבאים מפני המלך לממלכה. (הסרט שונה בעלילתו מהספר המקורי שכתב איאן פלמינג).

פרסים

הסרט היה מועמד לפרס האוסקר של 1969 עבור שיר הנושא.
מיטת הציפורן

מיטת הציפורן, או מצע הציפורן (TA: luctulus unguis), היא מצע רקמות עור עליו מונחת לוחית הציפורן.
מיטת הציפורן מורכבת משתי שכבות של רקמות: עור (דרמיס) שהיא שכבת העור העמוקה, ועילית העור (אפידרמיס) שהיא שכבת העור העליונה, בעלת אופי רירי, עליו מונחת הלוחית.
מטרתה העיקרית לתמוך בלוחית הציפורן ולאפשר את גדילתה לכיוון הקצה החופשי. 
הקצה התחתון שלה הוא קו התפר עם שורש הציפורן, הקצה העליון הוא הקצה החופשי, בו לוחית הציפורן חשופה לחלוטין.
היא עשירה בצינוריות דם זעירות שתפקידן להזין ולנקות את לוחית הציפורן.
גדילת הציפורן מתאפשרת באמצעות החלקת האפידרמיס, שצמודה ללוחית הציפורן, על פני הדרמיס.
מיטת הציפורן עלולה לסבול מתופעות ומחלות שונות שגורמות לעיוותים ולפגיעה בציפורניים.
שח-דקלים

מאפיינים

אורכו של שח-הדלקים 20 ס"מ ולו נוצות חומות-זית בגבם ובכנפיהם ובטנם לבנה ומפוספסת בחום. הזנב ואזור השת ירוקים בהירים והראש שחור עם עיניים אדומות ומקור צהוב נוקשה. אין הבדלים רבים בין שני המינים.
הוא חי באי היספניולה ובכמה איים סמוכים ומצוי בסוואנות בעלות מעט עצים או דקלים. הוא מצוי גם באזורים עירוניים בעלי מעט עצים ודקלים.
מזונו העיקרי הוא פירות ופרחים שונים, בעיקר של מיני דקלים, של העץ Bursera simaruba ושל סחלבים מטפסים.
M30

היסטוריה

הצביר התגלה על ידי שארל מסיה שתיאר אותו בקטלוג מסיה כ"ערפילית חסרת כוכבים, עגולה וקשה לצפייה". בשנת 1784 זיהה האסטרונום ויליאם הרשל שזהו צביר ובשנת 1814 ציין שמרכזו צפוף בהרבה משוליו וכי יוצאות ממנו שתי שורות של כוכבים בהירים יחסית לכיוון שוליו הצפוניים של הצביר. 
בהירותו של הצביר היא מדרגה 7.2 כך שניתן להבחין בו באמצעות משקפת. נחוץ טלסקופ כדי להבחין בכוכבי הצביר, שהבהירים שבהם הם מדרגת בהירות 12.1. הצביר נמצא כ-3.25 מעלות ממזרח-דרום-מזרח לכוכב ζ בגדי.

מאפייני הצביר

צורתו של M30 היא עגולה עם שוליים לא סדירים, קוטרו כ-90 שנות אור ומרחקו ממערכת השמש הוא כ-26,100 שנות אור כך שגודלו הזוויתי הוא כ-12 דקות קשת - כ-40% מקוטרו של הירח המלא. מרכזו של הצביר צפוף ביותר, כך שמחצית המסה שלו מרוכזת ברדיוס של 8.7 שנות אור בלבד. ליבת הצביר קטנה מאוד וקוטרה קטן משנת אור אחת. לעומת זה כבידתו של הצביר מחזיקה כוכבים במרחק של עד כ-140 שנות אור ורק מעבר למרחק זה גובר כוח המשיכה של שביל החלב על כבידתו של הצביר. הספקטרום הכולל של אור הצביר מתאים לסוג ספקטרלי F3 ועד היום התגלו בו 12 כוכבים משתנים, כאשר בשנת 1983 זוהתה בצביר נובה ננסית.
מאוריטניה במשחקים האולימפיים לנוער

משחקי הקיץ

המשלחת הראשונה של מאוריטניה למשחקים האולימפיים לנוער הייתה לאולימפיאדת הנוער סינגפור וכללה ארבעה ספורטאים שהתחרו באתלטיקה. הספורטאים לא הגיעו להישגים משמעותיים. המשלחת לאולימפיאדת הנוער נאנג'ינג מנתה שלושה ספורטאים שהתחרו בשני ענפי ספורט: אתלטיקה וטאקוונדו. המשלחת לא הגיעה להישגים וסיימו במקומות האחרונים.
דור שלישי (ספר)

עלילת הספר

עלילת הספר מתחילה בשנת 1935, כ-8 שנים לאחר סופו של הספר השני בסדרה, כמאל (ספר), ומותם של בני משפחתה של עאישה, האחות הצעירה, כתוצאה ממחלה. חרף חלוף הזמן, אירוע זה השאיר חותם בל ימחה על חייה של עאישה, אשר נהפכת מצעירה חייכנית האהובה על הבריות לאישה מזדקנת ומיואשת אשר איבדה את הטעם בחייה. בו בזמן, ובניגוד מוחלט למצבה בספר הראשון בסדרה, הולכים חייה של חדיג'ה, האחות הבכירה, ופורחים, בשעה שהיא מקימה ומבצרת את התא המשפחתי שלה. 
עלילת הספר ממשיכה ומתמקדת בחייו של כמאל, הבן הצעיר, אשר הוא כעת מורה והוגה דעות אינטלקטואלי, וזאת חרף רצונו של אביו כי יפנה ללימודי משפטים. עם זאת, רושמם של האירועים אותם עבר בספר הקודם לא פג, וכמאל אינו מרגיש בשל למחויבות וליצירת תא משפחתי משלו, למגינת לבם של הוריו. בסופו של דבר, כמאל בוחר להקדיש את חייו לאידיאלים בהם הוא מאמין, ולא להקמת תא משפחתי משלו.
הספר ממשיך ועוקב אחר אבי המשפחה, עבד אל-ג'ואד, אשר בשלב זה הזדקנותו ניכרת לעין. במהלך הזמן, מכיר לבסוף האב בחלוף הזמן, ובעוד שליטתו הרודנית בבני משפחתו נעלמת בהדרגה, הרי שאת מקומה תופסת חיבה גלויה כלפי בניו ונכדיו. בסופו של הסיפור, האב אשר הוצג במהלך מרבית העלילה כדמות חסונה ועמידה לכל, נפטר במהלכה של הפצצה אווירית, בידיהם של בני משפחתו, מה שמשלים לבסוף את המהפך אותו עובר האב בעיני ילדיו.
הספר מספר עוד את סיפור התבגרותם של ילדיהם של בני המשפחה, אלו הם בני הדור השלישי. הסיפור עוקב אחר התבגרותם של אלו, וכיצד כל אחד מהם בוחר בנתיב אחר לצעוד בו; בעוד שאחד מהבנים בוחר בדרך הבורגנות והפקידות הבכירה, בוחר השני באידיאלים של התנועה הקומוניסטית המצרית, והשלישי בוחר דווקא באידיאלים של האחים המוסלמים במצרים. עלילת הספר מתארת את אופן גיבושן של החלטות אלו, ומהווה למעשה רומן התבגרות, בדומה לספר הקודם בסדרה. כמו כן, הספר מבקש להביא לידי ביטוי את צמיחתן של התנועות האידאולוגיות, אשר השפעתן נפוצה בתקופה המדוברת בכל רחבי העולם הערבי, והשפיעו, בדומה לגיבורי הספר, על צעירים רבים ברחבי המזרח התיכון בפרט ובעולם בכלל.
עלילת הספר נמשכת כעשור ומסתיימת לקראת סופה של מלחמת העולם השנייה, בעקבות מותה של אמינה, אם המשפחה ואשתו של אחמד עבד אל ג'ואד, אשר נפטר בשלב מוקדם יותר. כמו כן, עלילת הספר מסתיימת עם מעצרם של שניים מבני המשפחה, אשר נעצרים בשל מעורבותם בפעילות פוליטית ונשלחים לכלא המצרי.

תרגום לעברית

הספר תורגם לעברית בידי סמי מיכאל, ויצא לאור בהוצאת "ספרית הפועלים" בשנת 1987.
סטייסי קנט

ביוגרפיה

קנט נולדה בניו יורק בשנת 1965. בילדותה האזינה ליצירות קלאסיות של אמנים כמו פרנק סינטרה ונט קינג קול, שהשפיעו על טעמה המוזיקלי. היא למדה באקדמיית ניוארק שבליווינגסטון, ואת לימודיה הגבוהים בספרות השוואתית סיימה במכללת שרה לורנס שבניו יורק. עם קבלת התואר נסעה קנט לחופשה באירופה, במהלכה למדה צרפתית, איטלקית וגרמנית לקראת המשך לימודי ספרות השוואתית באנגליה. בזמן שהותה באוקספורד פגשה קבוצה של מוזיקאים ששכנעו אותה להתחיל ללמוד בבית ספר גילדהול למוזיקה ודרמה. במוסד זה פגשה את הסקסופוניסט ג'ים טומלינסון, איתו התחתנה ב-1991.
קנט החלה להופיע במועדונים באזור הסוהו שבלונדון ושרה סטנדרטים אמריקאים מוכרים. המופעים זכו להצלחה רבה, שגררה הופעות עם תזמורות מצליחות באולמות שונים ברחבי לונדון. קלטת דמו שהקליטה הגיעה בשנת 1995 לידי איאן מק'קלן, שנתן לה תפקיד בעיבוד הקולנועי לריצ'רד השלישי, שביים באותו הזמן.
בשנת 1996 חתמה קנט על חוזה הקלטות בחברת Candid Records והחלה להקליט אלבומי סולו עם ביצועים לשירי ג'אז ישנים.
אלבום הבכורה שלה, Close Your Eyes, יצא בשנת 1997 וזכה לביקורות טובות אך להצלחה בינונית. להכרה בינלאומית זכתה בעקבות השתתפותה בתוכנית של CBS בשנת 1999. בשנת 2006 עזבה קנט את Candid וחתמה על חוזה בחברת בלו נוט. היא עובדת בצמוד לבעלה, ג'ים טומלינסון, והשניים משתתפים דרך קבע אחד באלבומי השני.
המלחין זוכה פרס האוסקר, ג’יי ליווינגסטון, כתב על קנט - "סטייסי קנט היא תגלית. אין זמרת היום שיכולה להשתוות אליה. יש לה את הסגנון של הגדולות, כמו בילי הולידיי ואלה פיצג'רלד". כהמשך לביקורות הטובות שקיבלה, זכתה קנט בפרס ה-British Jazz Award לשנת 2001, לתואר זמרת הג'אז הטובה ביותר של ה-BBC לשנת 2002, ה-Backstage Bistro Award בשנת 2004, ואלבומו של טומלינסון, The Lyric, בו השתתפה, הוכתר כאלבום הג'אז הטוב ביותר לשנת 2006 בטקס ה-BBC.
באלבומה משנת 2007, Breakfast on the Morning Tram, קנט שיתפה פעולה עם הסופר קאזואו אישיגורו, ויחד כתבו ארבעה שירים מקוריים, לראשונה באלבומיה של קנט. האלבום כולל גם שאנסונים צרפתיים ושירי ג'אז מוכרים, והגיע למעמד של אלבום זהב בצרפת ובגרמניה.
קנט היא אחת מזמרות הג'אז הפופולריות בישראל, והופעותיה ב-2006 וב-2008 משכו קהל רב.
יש לי חלום

רקע

ביוני 1963 הוגשה הצעת חוק על ידי הנשיא ג'ון קנדי המסדירה את נושא זכויות האזרח וההצבעה של השחורים בארצות הברית, על מנת לתמוך בהצעת החוק ערכו מנהיגי התנועה למען זכויות האזרח צעדת תמיכה המונית בוושינגטון הבירה, קינג ושאר מנהיגי התנועה הסכימו לשמור על נאומים בעלי אופי רגוע כדי להימנע ממרי אזרחי שהפך לסימן ההיכר של התנועה.

זכויות יוצרים

המאבק על זכויות היוצרים של הנאום מתנהל במספר ערכאות בארצות הברית. השאלה המשפטית היא האם יש זכויות יוצרים לנאום ששודר בשידור חי ברדיו ובטלוויזיה והוקלט על ידי רבים, וזכויות היוצרים שלו נרשמו על ידי קינג רק מאוחר יותר. בית המשפט קבע בתיק "עזבון מרטין לותר קינג נ' CBS"  כי השידור לא פגע בזכותו של קינג לקבל תמלוגים בגין הנאום.

בתרבות בישראל

בסוף שנות ה-60 פורסם בישראל השיר "יש לי חלום", שנכתב על ידי יחיאל מוהר והולחן על ידי משה וילנסקי. השיר, שבוצע על ידי יהורם גאון ועל ידי דורית ראובני, עוסק בחלום על חופש, אחווה ושלום ("יש לי חלום, והוא ממש יותר מכל ממש ... ושיר פתאום ישירו ילדים מעם אל עם").
בספרו "מקהלה הונגרית" מתאר יגאל שוורץ את הרושם העז שהותיר בו הנאום, בעת ששמע אותו בהיותו בכיתה ג': "לא הבנתי מילה, אבל הצטמררתי כולי, הקול הילך עלי קסם, הגביה את קומתי והצמיח לי כנפיים. האמנתי לו בלי לראות אותו ובלי להבין את כוונותיו ומטרותיו."
המשמר האזרחי (תוכנית טלוויזיה)

סקירה כללית

התוכנית שמה לה למטרה לתת שירות ולסייע לאזרח הישראלי מול הרשויות והביורוקרטיה, של גופים וחברות, באמצעות כלים עיתונאיים, ולקבל פתרונות ראויים לבעיות האזרח. התוכנית ממומנת ופועלת לצד עמותת "ידיד", שפועלת לזכויות הציבור. לצד הסיפורים האישיים, מציגה התוכנית מידע חיוני, עמותות משמעותיות, חוקים ותקנות. וילנאי, אשר משמשת ככתבת "עובדה", ומרוז, שהגיש בעברו את "בולדוג", מביאים שניהם מניסיונם לנסות ולהביא לשינוי. כמו כן, מגישים יחד את "יהיה בסדר" בגלי צה"ל, על פי אותו עיקרון של "המשמר האזרחי".
גרוייץ

יהודי גרוייץ

יהודים החלו להתיישב בעיר בסוף המאה ה-18, עם ביטול האיסור על ישיבת יהודים במקום. באמצע המאה ה-19 הוקם בעיר בית כנסת מפואר מעץ, וזמן מה ישב בה המגיד מקוז'ניץ. כמו כן, ישבו בעיר חסידי אלכסנדר, ובין רבני העיר היו רבי שרגא פייבל מגריצא ובנו רבי יחיאל דנציגר.
לאחר מלחמת העולם הראשונה פרעו ביהודי העיר חיילי הצבא הכחול, ומצבם הכלכלי של יהודי המקום הורע. כתוצאה מכך היגרו רבים מיהודי העיר לארצות הברית.
בין מלחמות העולם התגברה בעיר הפעילות הציונית, והתקיימו בה תנועות נוער ציוניות שונות, לצד פעילות של אגודת ישראל, שאנשיה היו ברובם מחסידות גור. בשנים אלה הוקמו בעיר בית ספר וגן ילדים עבריים, וכן בתי ספר מרשת בית יעקב ומרשת ציש"א. בסוף שנות השלושים סבלו יהודי העיר מגל האנטישמיות הפולני, שבא לידי ביטוי בהצבת משמרות חרם ליד חנויות היהודים, בארגון הפגנות נגד היהודים, תוך תקיפת יהודים, וביידוי אבנים על בתי היהודים ועל בית הכנסת בעיר.
בתקופה זו נמנו בעיר כ-5,000 יהודים, רוב תושביה.

בשואה

בימים הראשונים למלחמת העולם השנייה הופצצה גרוייץ בידי מטוסים גרמניים, ומספר מתושביה היהודים נהרגו. ב-8 בספטמבר 1939 נכנסו הגרמנים לעיר, וב-12 בחודש ריכזו אנשי ס"ס כמה אלפי גברים מהעיר, ובהם יהודים רבים, והצעידו אותם לרווה מזובייצקה, כאשר התשושים נורו למוות. שם שוחררו היהודים רק לאחר שמשפחותיהם שילמו עבורם סכומי כופר.
באוקטובר 1939 הפכה גרוייץ למרכז השלטון הגרמני במחוז. עד מהרה הועלו באש בית הכנסת ובית המדרש שבעיר, רכוש יהודי בה נבזז, וכ-400 יהודים חרדים נורו בה למוות. בהמשך, מונה בעיר יודנרט, בראשות נוח ביטר, אשר נצטווה לספק לגרמנים כ-1,000 עד 1,200 עובדים יהודים מדי יום, ולהעביר לגרמנים רכוש וכספים, לעיתים תחת איום בהוצאה להורג של בני ערובה.
ביולי 1940 הוקם בעיר גטו, אליו הובאו גם יהודים מיישובי הסביבה, ובו שוכנו בצפיפות רבה כ-5,850 יהודים. בשל שמועות על השמדה צפויה של יהודי הגטו, נמלטו ממנו יהודים רבים לביאלובז'גי, שם נרצחו רבים מהם בעת הגעתם, והיתר הועברו למחנה ההשמדה טרבלינקה.
ב-28 בפברואר 1941 חוסל גטו גרוייץ, ויהודיו הועברו לגטו ורשה. קבוצת עובדים יהודים בת כ-250 איש שהושארה בגרוייץ חוסלה בידי הגרמנים ב-4 ביוני 1943 ביער ליד חינוב. קבוצת עובדים יהודים נוספת בת 83 איש, ששולחה למחנה עבודה בסמולנסק, נרצחה שם. שני בתי העלמין היהודיים בעיר נהרסו בידי הגרמנים והפולנים המקומיים, ומצבותיהם שימשו לסלילת כביש בעיר.
לאחר השואה שבו לעיר יהודים בודדים, וחלקם נרצחו בידי פולנים מקומיים.
סיליגורי

דפוסי אקלים

הטמפרטורה הממוצעת בחודשי הקיץ בסיליגורי כמעט ולא עולה על 35 מעלות, והעיר היא בדרך כלל קרה יחסית בהשוואה ליתר הערים במדינת מערב בנגל. הטמפרטורה הממוצעת בחודשי החורף נעה בדרך כלל בין 15 מעלות ל-3 מעלות. עונת המונסון נמשכת מיוני עד ספטמבר.
אויגן דירינג

ביוגרפיה

דירינג נולד בברלין בירת פרוסיה (לימים גרמניה), כבנו של פקיד. למד משפטים בברלין ועבד כעורך דין עד שנת 1859, אז התעוור לחלוטין בשל מחלה שסבל ממנה כבר בגיל צעיר. הוא הפסיק לעבוד כעורך דין, ולמרות נכותו הרחיב את השכלתו במדעי הרוח (ספרות, פילוסופיה, אתיקה, כלכלה). בשנת 1864 קיבל משרת הוראה באוניברסיטת הומבולדט, אולם פוטר בשנת 1877 בשל עימותים חוזרים ונשנים עם הפרופסורים האחרים. מאז התפרנס מכתיבת ספרים עד מותו בשנת 1921.
בכתביו מדגיש דירינג את חשיבות המציאות, ודוחה בבוז את המיסטיקה והדת, וכן תוקף את הקומוניזם. אחד מחיבוריו הבולטים הוא "Die Judenfrage als Racen-, Sitten- und Culturfrage. Mit einer weltgeschichtlichen Antwort" ("שאלת היהודים כשאלה של גזע של מוסר ושל תרבות"), שהתפרסם בשנת 1881. בספר זה תוקף דירינג את היהודים בקיצוניות, וטוען ש"נחיתותם" כביכול מתבטאת בהבדלות קיצונית ובצרות אופקים, ואין ביכולתם להועיל לתרבות ולמדע. דירינג טען גם כי היהודים מסַכּנים את העמים שבתוכם הם יושבים, וכדי לצמצם את השפעתם על חיי המדינה והחברה יש לשלול מהם את הזכויות שהוענקו להם במסגרת האמנציפציה, להגביל את השתלבות היהודים במשרות ממשלתיות ולאסור עליהם נישואי תערובת.
דירינג קיבל השראה מארנסט רנן שטען בספרו "היסטוריה כללית משווה של השפות השמיות" טענות דומות כלפי הערבים. דירינג ציטט מספר פעמים את רנן בספרו, אולם רנן הזועם שלח לו מכתב בו טען שהתכוון רק לערבים ולא ליהודים. בנימין זאב הרצל הזדעזע מספרו של דירינג וכתב ביומנו: "לדאבון לבב הוא כתוב היטב כל־כך... בגרמנית מצוינת... כשדירינג, במוח מאומן וחודר כל־כך, ובהשכלה אוניברסלית עמוקה, מסוגל לכתוב דברים כאלה – למה עלינו לצפות מן האספסוף הנבער?". ספריו של דירינג השפיעו רבות על אנטישמים מאוחרים יותר וביניהם אדולף היטלר, שכתב בעצמו את ההקדמה למהדורת 1940 של הספר.
פרידריך אנגלס כתב נגד רעיונותיו של דירינג את חיבורו המפורסם "אנטי-דירינג" .
מרקו רויס

קריירת מועדונים

מרקו רויס החל את הקריירה שלו בשנת 1994 כאשר הצטרף לקבוצה המקומית בעיר הולדתו, פ.ט.ס.וו דורטמונד. לאחר שנתיים שם, הצטרף רויס למחלקת הנוער של בורוסיה דורטמונד. הוא שיחק בבורוסיה במשך 10 שנים, עד שהצטרף בשנת 2006 לקבוצת הנוער של רוט וייס אהלן. כבר בשנתו הראשונה במועדון, רויס שיחק במדי קבוצת המשנה של המועדון וכבש שני שערים בשני משחקיו הראשונים בה. שנה לאחר מכן הוא החל לשחק בקבוצה הבוגרת של המועדון, ועזר לו לעלות לבונדסליגה השנייה.
בעונת 2008/2009 שיחק רויס 27 משחקים במדי הקבוצה הבוגרת וכבש 4 שערים, וב-25 במאי 2009 חתם רויס על חוזה לארבע שנים עם קבוצה הבונדסליגה בורוסיה מנשנגלדבך.
ב-28 באוגוסט 2009 כבש רויס את שער הבונדסליגה הראשון שלו נגד מיינץ 05.
רויס החל את עונת 2011/2012 בצורה טובה, עם 7 שערים ב-12 משחקים, וסיים אותה בסך הכל עם 18 שערי ליגה. הוא הוביל את קבוצתו לעבר המקום הרביעי בליגה באותה העונה.
ב-4 בינואר 2012 רכשה בורוסיה דורטמונד את כרטיס השחקן של רויס ב-17.5 מיליון יורו, וכך הפך רויס להעברה השנייה היקרה ביותר בתולדות המועדון. רויס חתם על חוזה עד יולי 2017.
בסיום אותה עונה נבחר לשחקן השנה בגרמניה. בפברואר 2015 חתם על חוזה חדש בבורוסיה דורטמונד עד 2019.
במאי 2017 זכה רויס בגביע הגרמני עם דורטמונד, לאחר ניצחון 2-1 בגמר על איינטרכט פרנקפורט. רויס אמנם נפצע והוחלף במחצית משחק זה, אך זו הייתה זכייתו הראשונה בתואר גדול כלשהו בקריירה.
ב-26 בספטמבר 2018 מרקו רויס הגיע ל-100 שערים בליגה הגרמנית. לאחר שכבש צמד בניצחון קבוצתו 7-0 על נירנברג.

קריירה בינלאומית

רויס זומן לראשונה לנבחרת גרמניה עד גיל 21 באוגוסט 2009 למשחק ידידות נגד נבחרת טורקיה עד גיל 21. ב-6 במאי 2010 זומן לראשונה רויס למשחק ידידות נגד נבחרת מלטה שהתקיים ב-14 במאי 2010, אך ב-11 במאי הוא נופה מהסגל בעקבות פציעה ברגל שהתרחשה במהלך המשחק האחרון של העונה נגד באייר לברקוזן. ב-7 באוקטובר 2011 ערך רויס את הופעת הבכורה שלו נגד נבחרת טורקיה. ב-26 במאי 2012 כבש רויס את שער הבכורה שלו בנבחרת במשחק ידידות נגד שווייץ. ב-22 ביוני 2012 הבקיע את שערו הראשון במדי גרמניה בטורניר בינלאומי, כאשר הבקיע את שערה הרביעי של נבחרתו בניצחונה על נבחרת יוון ברבע גמר יורו 2012.
רויס זומן לסגל גרמניה למונדיאל 2014, אך ב-6 ביוני, פחות משבוע לפתיחת המונדיאל, נפצע בקרסול במהלך משחק הכנה נגד ארמניה ובעקבות כך לא שיחק במונדיאל, אותו סיימה נבחרתו כאלופת העולם.
רויס זומן לסגל גרמניה למונדיאל 2018. בתאריך 23 ביוני 2018 כבש את השער הראשון לטובת גרמניה, שהיה העשירי שלו במדי הנבחרת, ובישל את השני לטוני קרוס בניצחון 2-1 על נבחרת שוודיה בשלב הבתים. עם זאת, רויס וגרמניה הפסידו את המשחקים מול נבחרות מקסיקו ודרום קוריאה, והודחו כבר בתום שלב הבתים.

חיים אישיים

רויס מופיע על עטיפת המשחק FIFA 17 שיצא בספטמבר 2016.
ב-2015 החל בקשר זוגי עם הדוגמנית סקרלט גארטמן. במרץ 2019 נולדה בתם הראשונה.
שנות ה-80 של המאה ה-4

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
בלינגהאם (וושינגטון)

היסטוריה

פרק זה לוקה בחסר. אנא תרמו לוויקיפדיה והשלימו אותו.
Green, Green Grass of Home

מילות השיר

גבר חוזר לבית הולדתו, ונראה שזה הביקור הראשון מאז שעזב את הבית בנעוריו. כשהוא יורד מהרכבת, הוא רואה את הוריו שבאו לברכו, ואת אהובתו, מרי, רצה לקראתם. הכל שלו ומסביר פנים, הם מקבלים אותו "בזרועות פתוחות, ובחיוך מתוק". האיש מטייל בנחת במחוזות ילדותו כמו "עץ האלון הישן", ומרגיש שזה טוב לגעת בדשא הירוק ירוק של הבית. עם זאת במוזיקה ובמילים יש תחושה של אבל.
האיש עובר בפתאומיות משירה לדיבור כשהוא מתעורר בבית הסוהר ואומר "אז אני מתעורר ומסתכל סביב, בקירות האפורים שמקיפים אותי. ואני מבין שרק חלמתי". הוא אכן עומד למות. בהמשך השיר אנו למדים שהאיש מתעורר ביום של הוצאתו להורג. "שם נמצא השומר, והכומר הזקן, יד ביד, אנחנו צועדים עם שחר", והוא יחזור הביתה כדי להיקבר.
חבל לכיש

חבל לכיש הוא אזור התיישבות בדרום, בין הרי יהודה במזרח ובין אשקלון במערב. במרכזו העיר קריית גת. האזור נקרא על שם העיר הקדומה לכיש.

תולדותיו

לפני מלחמת העצמאות היו בו מספר כפרים ערבים (אל-פאלוג'ה, עיראק אל-מנשייה ואחרים) והוקמו בו שלושה קיבוצים - (נגבה, גת וגלאון), ולאחריהם הוקמו מספר יישובים נוספים. תכנון ההתיישבות המרוכז בחבל החל בראשית שנות ה-50 ובשנים 1955–1961, ובעקבותיו הוקמו 20 יישובים נוספים.
ההתיישבות המסיבית בחבל לכיש החלה ב-1954, כאשר הסוכנות היהודית הקימה את "רשות חבל לכיש". מטרת ההתיישבות הייתה לקלוט את העלייה הגדולה בשנות החמישים, וכן ליצור רצף התיישבותי בין רצועת עזה להר חברון. היישובים תוכננו כיחידות אחידות מבחינה עדתית, כלקח מניסיונות היישוב הקודמים. כמו כן, היישובים נוהלו תחילה בשיטת "משק מעבר מנוהל" ובהדרגה הם הפכו למושבים בניהול עצמי. זאת מכיוון שרוב העולים הגיעו ממרכזים עירוניים, ולא היה להם רקע חקלאי.
חבל לכיש זכה לתנופת התיישבות מחודשת בשנים 2006–2012, כאשר היה חבל הארץ העיקרי בו שוכנו מפוני גוש קטיף, בעיקר ביישובים שקף, אמציה, שומריה, בני דקלים, ונטע.
Rebirth

Get Right

שוחרר כסינגל הריאשון מן האלבום השיר יצא לאור בשתי גרסאות האחת השיר הרגיל ושנייה רמיקס עם הראפר פביולוס.
הסינגל הפך במהרה לאחד הסינגלים המצליחים והמוכרים ביותר של לופז כאשר נכנס הישר לעשרת המובילים ברוב המצעדים וחלקם למקום הראשון. הווידאו קליפ לשיר הועלה כמה שנים מאוחר יותר לערוץ ה-Vevo, של הזמרת והוא צבר צפיות רבות.

Hold You Down

הסינגל השני מהאלבום השיר הוא דואט עם הראפר פאט ג'ו וזהו הלהיט השני של השניים במשותף לאחר השיר  "Feelin' So Good" ‏(2000),השיר לא זכה להצלחה רבה במצעדים, אך לביקורות חיוביות רבות. 
הקליפ לשיר בוים על ידי דיאן מרטל ונערך על ידי פול מרטינז הקליפ מציג את לופז מעל בניין בניו יורק ובמזדרון הבניין ופאט ג'ו ברחובות. הביקורות על הקליפ היו חיוביות.
גלשן שלג

גלשן שלג או סנואובורד (באנגלית: Snowboard, להאזנה (מידע • עזרה), נכתב גם סנובורד) הוא לוח קשיח המשמש כאמצעי להחלקה על שלג, המאפשר לעומד עליו לגלוש במורד מדרון מושלג. שלא כמו בסקי האלפיני הקלאסי, בו נעשה שימוש במגלשיים, בגלישה על סנובורד מופנה צד גופו של הגולש לכיוון ההתקדמות של הגלשן.
הסנובורד מחובר לנעלי הגולש בעזרת תופסנים (bindings). הטיפוס הראשון של הסנואובורד המודרני נבנה על ידי ג'יק ברטון.
קיימים שני סוגים של סנובורד, סנובורד רך וסנובורד קשה. צורת הסנובורד הרך מורכבת משני חצאי עיגול המחוברים ביניהם בשתי קשתות קעורות כלפי פנים. 
כענף ספורט, סנובורד נחשב כתת-ענף של הסקי, אבל בשנים האחרונות הענף התפתח להיות ענף ספורט עצמאי ואפילו נכנס למשחקי החורף של טורניר ה-X Games כענף ספורט עצמאי. סנובורד נכלל לראשונה בתוכנית של אולימפיאדת החורף במשחקי נאגנו שהתקיימו ב-1998.